กองทุนทิสโก้ทริกเกอร์2เข้าเป้า11%
บลจ.ทิสโก้บริหารกองทุนเปิด ทิสโก้เซ็ท อิควิตี้ ทริกเกอร์ 11% เข้าเป้าหมายใช้เวลาไม่ถึง 1 ปี มองหุ้นไทยเริ่มแพงแนะกระจายลงทุนหุ้นเอเชีย
6 มี.ค. 2555

บลจ.ทิสโก้บริหารกองทุนเปิดทิสโก้เซ็ทอิควิตี้ทริกเกอร์ 11% เข้าเป้าหมายใช้เวลาไม่ถึง 1 ปี มองหุ้นไทยเริ่มแพงแนะกระจายลงทุนหุ้นเอเชีย
นายสาห์รัช ชัฎสุวรรณผู้อำนวยการฝ่ายการตลาดและที่ปรึกษาการลงทุนธุรกิจกองทุนส่วนบุคคลและกองทุนรวม บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทสามารถบริหารกองทุนเปิด ทิสโก้เซ็ท อิควิตี้ ทริกเกอร์ 11% มีผลตอบแทนถึงเป้าหมายที่ 11% โดย ณ วันที่ 2 มี.ค.2555 มีมูลค่าสินทรัพย์สุทธิต่อหน่วย (NAV) อยู่ที่ 11.1381 บาทต่อหน่วย เข้าเงื่อนไขเลิกโครงการได้ก่อนกำหนดอายุโครงการ1ปี
ด้าน TISCO Wealth ซึ่งเป็นบริการที่ปรึกษาทางการเงินและการลงทุนครบวงจรของกลุ่มทิสโก้ มองว่า  ในภาพรวมยังมีมุมมองเชิงบวกต่อตลาดหุ้นทั่วโลกโดยเฉพาะหุ้นในเอเชียในปีนี้ โดยตั้งแต่ต้นปีที่ผ่านมามีเม็ดเงินลงทุนจากต่างชาติไหลเข้ามาลงทุนในตลาดหุ้นเอเชียเป็นจำนวนมาก เนื่องจากเชื่อมั่นว่าเศรษฐกิจของเอเชียในปีนี้จะยังคงมีการขยายตัวที่โดดเด่น
อย่างไรก็ตามหุ้นไทยได้ปรับตัวขึ้นมาเร็วกว่าภูมิภาคในรอบ 1 ปีที่ผ่านมา ทำให้ระดับราคา ณ ปัจจุบันอยู่ในระดับที่ค่อนข้างแพงเมื่อเทียบกับหุ้นในภูมิภาคเดียวกันและเทียบกับเป้าหมายในปีนี้ที่ระดับดัชนีประมาณ 1150-1200 จุดนักลงทุนจึงควรเลือกกระจายการลงทุนไปยังภูมิภาคเอเชียมากขึ้นเพื่อแสวงหาผลตอบแทนที่ดีกว่านอกเหนือจากลงทุนเฉพาะหุ้นไทย